ዶ/ር ሙሴ፡- አንድ የምርጫ ዘመን አራት ዓመት ነው፡፡ በቅርቡ ጠቅላላ ጉባኤው ተካሂዶ የምርጫው ቀን ይወሰናል፡፡ ሌላ ተተኪ ትውልድ ማኅበሩን የሚመራበት ሁኔታ እያመቻቸን ነው፡፡ እንደ እርሾ ልንቆጥረው የምንችል ወደ ቀጣዩ ሥራ አስፈጻሚ ሊገባ የሚችል ኃይል እንዳለ እምነት አለን፡፡ የማኅበሩ ዋንኛ ጉዳይ ንባብ፣ ደራሲውና መጽሐፍ እንጂ ሕንፃ መሥራት አይደለም፡፡ ስለዚህ ሰኔ 30 የንባብ ቀን ሆኖ በዚህ ዓመት በመላው አገር መከበሩ ትልቅ ነገር ነው፡፡ ቀጥሎ ሕንፃውን ማስጨረስ ነው፡፡ መሬቱን አግኝቶ መሠረት ድንጋይ ማስቀመጡ ቀላል አይደለም፡፡ ከዚህ በኋላ የቀረው በምን መልክ መንግሥትና ጥበብ ወዳዱን ሕዝብ እንቅረብ የሚለው ነው፡፡ በሕንፃ ግንባታ ኰሚቴው በር አንኳኩተው ማሳመን የሚችሉና የሚታመኑ በአገሪቱ ጥበብ፣ ፖለቲካና ኢኮኖሚ ተፅዕኖ ፈጣሪ የሆኑ ሰዎችን ማካተት እንፈልጋለን፡፡ ሌላው የፓን አፍሪካ ደራስያንን አዲስ አበባ መጥራት ነው፡፡ የደራስያን የመኖሪያ መንደር መሬት ጉዳይና ተዘዋዋሪ ብድር (ሪቮልቪንግ ፈንድ) መቀጠል አለባቸው፡፡ ሕያው የጥበብ ጉዞ በጸሐፍት መቼት እንደተጀመረ የአገሪቱን የቱሪስት መስህቦች ይዞ የሚሄድ ነው፡፡ ‹‹ኑ ድረሱልኝ›› እንዳለው ጣና ሐይቅና ጮቄ ተራራ ሁሉ የዱር እንስሳት አሉ፡፡ የነጭ ሳር የሜዳ አህዮች፣ የባቢሌ ዝሆኖች፣ የሻላና አብያታ ሐይቆች እየሸሹ ነው፡፡ በርካታ ጉዳዮችን ለሕዝባችን፣ ለመንግሥት ነቅሰን እያወጣን የምናሳውቅበት ነው፡፡ በማኅበሩ የጥበብ ጉዞ አንድ ሌላ እርከን ተሻግሯል ብዬ አምናለሁ፡፡
